Balti Uuringute Instituut

Balti Uuringute Instituut (inglise keeles *Institute of Baltic Studies*, lühend IBS) on sõltumatu mõttekoda, mis tegutseb avalikes ja ühiskondlikes huvides. Tegemist on ühe esimese omataolise organisatsiooniga Eestis.

Balti Uuringute Instituudi tegevus põhineb selle põhikirjal ning on suunatud teadmistepõhise ühiskonna arengu toetamisele ning Eesti ja Euroopa avaliku poliitika kujundamise edendamisele. IBS keskendub sotsiaalmajanduslikele uuringutele, rakendusuuringutele ning poliitika- ja mõjuhindamistele, samuti teadus- ja arendustegevusele.

Mõttekoda kogub ja analüüsib oma tegevusvaldkondadega seotud andmeid ning töötab välja teaduspõhiseid poliitikasoovitusi, mida levitatakse nii riiklikul kui ka rahvusvahelisel tasandil. Lisaks osaleb IBS kohalikes ja rahvusvahelistes projektides, arendab koostööd teiste teadus- ja arendusasutuste ja ekspertidega ning korraldab seminare ja koolitusi.

Balti Uuringute Instituut pakub ka nõustamisteenuseid ning koolitusi avaliku ja erasektori organisatsioonidele ning vabaühendustele.

## Ajalugu
Balti Uuringute Instituut asutati 18. mail 1996 Tartu Tähetornis. Asutajaliikmed olid Tanel Sitsak, Marek Tiits, Anne Villems, Anne Märdimäe, Sten Tamkivi, Rene Tõnnisson ja Ivo Mehine.

Mõttekoja kujunemislugu ulatub 1990. aastate keskpaika, mil interneti levik Eestis kiirenes, kuid eestikeelset ja kohalikku veebisisu oli veel vähe. Sel perioodil tekkis ühiste huvidega isikutel huvi panustada teadmuspõhise keskkonna arendamisse digitaalses ruumis.

Alguses keskendus Balti Uuringute Instituut peamiselt veebipõhiste õppematerjalide loomisele ja infoühiskonna arendamisele. Aja jooksul, eeskätt Euroopa Liidu toetuste toel, kasvas tegevusmaht märkimisväärselt ning hakati ellu viima teadus- ja arendusprojekte, mis käsitlesid nii varaseid e-valitsemise teemasid kui ka elukestva õppe arendamist.

Ühiskondlike, majanduslike ja tehnoloogiliste muutuste ning nende süsteemse käsitlemise kasvava vajaduse tõttu nii kohalikul kui ka globaalsel tasandil on Balti Uuringute Instituut järk-järgult laiendanud oma tegevusvaldkondi. 2026. aastal, 30 aastat pärast asutamist, viib Balti Uuringute Instituut läbi uuringuid ja projekte mitmes valdkonnas, millest eristuvad järgmised: ränne ja lõimumine; kliima, tark linn ja kestlik areng; tehnoloogia ja ühiskond; haridus ja heaolu; inimkeskne julgeolek ja säilenõtkus; ühiskonna sidusus ja kaasatus; majanduspoliitika ja globaalsed väärtusahelad.

## Ränne ja lõimumine
Rände ja lõimumise uurimissuund on olnud mõttekoja üks peamisi fookusvaldkondi alates 2007. aastast. Selles valdkonnas on Balti Uuringute Instituut läbi viinud üle viiekümne rakendusuuringu ja projekti nii Eestis kui ka rahvusvaheliselt.

Uuringutes käsitletakse lõimumispoliitikat ja Eesti venekeelset rahvusvähemust, uussisserännet ja rändepoliitikat, kodakondsust ja kodakondsuspoliitikat, varjupaigataotlejaid ning rahvusvahelise kaitse saajaid, samuti Eesti väliskogukondi ja diasporaapoliitikat. 

## Kliima, tark linn ja kestlik areng
Kliima, targa linna ja kestliku arengu uurimissuund keskendub kliimamuutuste leevendamisele ja nendega kohanemisele ning targa linna ja kestliku ruumiloome algatuste analüüsimisele. Uurimissuunas käsitletakse, kuidas tehnoloogilised ja sotsiaalsed uuendused ning valitsemistavad mõjutavad kohalikke kogukondi ja kestlikku arengut.

Balti Uuringute Instituut on osalenud mitmetes pilootprojektides ja koostööprogrammides, sealhulgas Euroopa Liidu algatuses Smart Cities Marketplace, ning andnud poliitikasoovitusi kohalikele omavalitsustele energiatõhususe ja taastuvenergia edendamiseks. Tegevuse oluline osa on kogukondade kaasamine ja koosloomeprotsesside toetamine.  

## Tehnoloogia ja ühiskond
Tehnoloogia ja ühiskonna uurimissuund keskendub sellele, kuidas tehnoloogilised uuendused – sealhulgas tehisintellekt, rohetehnoloogiad, biomeetria ja digitaristu – mõjutavad ühiskonda, majandust, avalikke teenuseid ning inimeste igapäevaelu.

Uurimissuunas analüüsitakse tehnoloogiliste lahenduste sotsiaalset aktsepteeritavust ja mõju ning töötatakse välja soovitusi poliitikakujundajatele ja ettevõtetele. Balti Uuringute Instituut on selles valdkonnas osalenud nii Eesti kui ka Euroopa teadus- ja innovatsiooniprojektides, sealhulgas piirihalduse, identiteeditehnoloogia ja kriitilise taristu turvalisuse valdkonnas.

## Haridus ja heaolu
Hariduse ja heaolu uurimissuund keskendub teadmiste, hoiakute ja käitumise kujundamisele ning elukestvale õppele algharidusest kõrghariduse ja teaduseni. Uuringud hõlmavad formaalset, mitteformaalset ja informaalset õppimist ning sotsiaalse kaasatuse, tervise ja heaolu valdkondi.

Mõttekoda analüüsib hariduse ja teaduse erinevaid aspekte, sealhulgas noorsootööd, huviharidust, liikumist ja tervisekäitumist, ning hindab ennetusprogrammide mõju. Tegevuse raames tehakse koostööd ülikoolide, avaliku sektori ja teiste asutustega, sealhulgas koolide ja noortekeskustega.

## Inimkeskne julgeolek ja säilenõtkus
Inimkeskse julgeoleku ja säilenõtkuse uurimissuund keskendub sellele, kuidas inimesed, kogukonnad ja institutsioonid suudavad kriiside ajal toime tulla, kohaneda ja areneda. Uurimissuunas käsitletakse julgeolekut laiemalt kui sõjalist kaitset, rõhutades üksikisiku heaolu ja valmisolekut.

Analüüsitakse kriiside mõju siseturvalisusele, ühiskonna vastupanuvõimele ja sidususele, sealhulgas keskkonna- ja kliimakriise, desinformatsiooni ning geopoliitilisi pingeid. Tegevuse käigus on IBS koostöös ministeeriumide, ülikoolide ja teiste mõttekodadega töötanud välja teadmisi ja soovitusi poliitikakujundajatele ning kogukondadele säilenõtkuse suurendamiseks.

## Ühiskonna sidusus ja kaasatus
Ühiskonna sidususe ja kaasatuse uurimissuund keskendub demograafiliste muutuste, regionaalse ebavõrdsuse ning sotsiaalse killustumise probleemide analüüsimisele. Uuringud hõlmavad eri ühiskonnarühmade – näiteks noorte, eakate ja haavatavate rühmade – majanduslikku, sotsiaalset, poliitilist ja digitaalset sidusust ning ligipääsu teenustele.

Selles valdkonnas kasutab IBS nii kvantitatiivseid kui ka kvalitatiivseid meetodeid, koosloomeprotsesse ning koostööd kohalike ja rahvusvaheliste ekspertidega, eesmärgiga toetada ühiskonna sidusust, vähendada polariseerumist ning parandada kogukondade vastupanuvõimet.

## Majanduspoliitika ja globaalsed väärtusahelad
Majanduspoliitika ja globaalse väärtusahela uurimissuund keskendub Läänemere regiooni ettevõtete ja majanduse kohanemisele globaalse ebakindluse ja turumuutustega. Uuringutes käsitletakse ekspordi- ja impordistrateegiaid, majanduse vastupidavust ning võimalusi uute majanduslike võimaluste ärakasutamiseks.

Selles valdkonnas on Balti Uuringute Instituut analüüsinud ulatuslikke andmeid ning koostanud soovitusi nii poliitikakujundajatele kui ka ettevõtjatele, sealhulgas strateegiaid ekspordi kasvatamiseks ja tarneriskide vähendamiseks.

## Publikatsioonid ja uuringud
Oma 30 tegutsemisaasta jooksul on Balti Uuringute Instituut viinud läbi üle 300 projekti ja rakendusuuringu.

Põhjalik ülevaade mõttekojas tehtust on kättesaadav Eesti teadusinfosüsteemi andmebaasist. Sissevaate käimasolevatesse projektidesse saab IBS-i ametlikult veebilehelt, kus on samuti võimalik tutvuda juba lõppenud projektide publikatsioonidega.

## Tunnustus
USA Pennsylvania Ülikooli iga-aastane maailma mõttekodade indeks „Global Go To Think Tank Index Report“ on regulaarselt nimetanud Balti Uuringute Instituuti üheks juhtivaks Kesk- ja Ida-Euroopa mõttekojaks.

## Võtmeisikud
Asutajaliikmed: Tanel Sitsak, Marek Tiits, Anne Villems, Anne Märdimäe, Sten Tamkivi, Rene Tõnnisson ja Ivo Mehine.

Juhatuse liikmed (märts 2026): Marek Tiits, Rene Tõnnisson, Merit Tatar, Kats Kivistik, Kristjan Kaldur, Maarja Käger.

## Võrgustikud
IBS kuulub mitmesse üleeuroopalisse ja riigisisesesse võrgustikku ning on

* Euroopa Komisjoni lõimumisalase portaali EWSI Eesti kontaktpunkt;
* Vabaühenduste Liidu liige;
* Arengukoostöö Ümarlaua (AKÜ) liige;
* Eesti rände- ja varjupaigaorganisatsioonide siseriikliku võrgustiku liige.